
Játék az oktatásban: A Sapientiások játékszokásai és gamification a felsőoktatásban

Az oktatásban a játékok alkalmazása egyre nagyobb népszerűségnek örvend. Különösen a korai gyerekkorban a világ megismerését, a szociális készségek, kompetenciák, szellemi, testi és erkölcsi fejlődés segíti elő nagymértékben. A pedagógia és pszichológia egyaránt igazolja a játék oktatásban való adaptálásának szükségességet. Erre alapozva egyre elterjedtebbek a tanteremben alkalmazott játékok, hiszen számos eszköz áll rendelkezésre legyen szó társasjátékokról, játékosítási (gamifikációs) eszközökről vagy elektronikus játékokról. A játéktevékenységek nevelő, oktató jelleggel kerülnek felhasználásra. Legelterjedtebb formája a gamifikáció vagy játékosítás, amikor az oktatásban játékelemeket vagy játékmechanizmusokat használunk meghatározott cél elérésének érdekében.
Kutatásunk célja feltérképezni a Sapientia Erdélyi Magyar Tudományegyetem hallgatóinak játékszokásait. Megismerve azt, hogy hogyan játszanak a hallgatók és milyen játékformákat kedvelnek, a kutatás második felében arra keressük a választ, hogy hogyan vélekednek az oktatási folyamatban bevezethető játékosítási lehetőségekről.
Az adatgyűjtés online kérdőíves felméréssel zajlott, a lekérdezésre 2024 elején került sor. A 253 válaszoló adatainak feldolgozásában az SPSS 22 változatát használtam. Az adatok elemzése egy átfogó képet biztosít egyrészt a hallgatók játékhoz való viszonyulásairól, másrészt arról, hogy milyen helyzetekben tartják célravezetőnek az oktatási folyamat játékosítását. 



